Ge o Welwa ke Masetlapelo | Lapa le le Thabilego
“Le thabile kudu . . . , le ge ka nakwana le ka ba le gateletšwe ke meleko e fapafapanego.”—1 Petro 1:6
Le ge o leka ka thata gore o be le lenyalo le lapa leo le thabilego, go ka direga dilo tšeo di sa letelwago tšeo di ka dirago gore o thatafalelwe ke go thaba. (Mmoledi 9:11) Ka lerato Modimo o re nea thušo ge re lebana le mathata. Ge e ba o diriša melao ye ya motheo ya Mangwalo, wena le lapa la gago le ka kgona go lebeletšana le maemo a thata kudu.
1 ITHEKGE KA JEHOFA
SEO BEIBELE E SE BOLELAGO: ‘Lahlela dipelaelo tša gago ka moka go yena, gobane o a go hlokomela.’ (1 Petro 5:7) Dula o gopola gore Modimo ga se yena a ikarabelago ka diteko tšeo di go welago. (Jakobo 1:13) Ge o dutše o batamela kgauswi le yena, o tla go thuša ka tsela e di phalago tšohle. (Jesaya 41:10) ‘Tšhollela pelo ya gago o le pele ga gagwe.’—Psalme 62:8.
Le gona o tla homotšega ge o bala le go ithuta Beibele ya gago ka mehla. Ka go re’alo, o tla ithuta kamoo Jehofa “a re homotšago ditlaišegong tša rena tšohle.” (2 Bakorinthe 1:3, 4; Baroma 15:4) O holofetša go go nea “khutšo ya Modimo yeo e fetago kwešišo yohle.”—Bafilipi 4:6, 7, 13.
Rapelela thušo ya Jehofa gore o dule o theošitše maswafo le go nagana gabotse
Hlahloba dikgetho tša gago ka moka gomme o kgethe yeo e ka go holago
2 HLOKOMELA WENA LE LAPA LA GAGO
SEO BEIBELE E SE BOLELAGO: “Pelo ya yo a nago le tlhaologanyo e hwetša tsebo, gomme tsebe ya ba bohlale e tsoma tsebo.” (Diema 18:15) Hwetša dintlha ka botlalo. Hwetša seo setho se sengwe le se sengwe sa lapa la gago se se hlokago. Boledišana le bona. Ba theetše.—Diema 20:5.
Go thwe’ng ge e ba motho yo o mo ratago a ehwa? O se ke wa tšhaba go ntšha maikwelo a gago. Gopola gore gaešita le Jesu o ile “a ntšha megokgo.” (Johane 11:35; Mmoledi 3:4) Go khutša le go robala ka mo go lekanego go bohlokwa. (Mmoledi 4:6) Se se tla dira gore go be bonolo go lebeletšana le boemo bjo bo gateletšago.
Pele o welwa ke masetlapelo, itlwaetše go boledišana le ba lapa la gago. Ge go e ba le mathata, ba tla ikwa ba lokologile go boledišana le wena
Boledišana le ba bangwe bao ba ka bago ba ile ba lebana le boemo bjo bo swanago
3 HWETŠA THUŠO YEO O E HLOKAGO
SEO E BEIBELE E SE BOLELAGO: “Mogwera wa kgonthe o dula a na le lerato ka dinako tšohle, e bile ke ngwanabo motho yo o ka ithekgago ka yena mohlang wa tlalelo.” (Diema 17:17) Bagwera ba gago ba ka nyaka go go thuša, eupša ba ka no ba ba sa tsebe gore ba dire eng. O se ke wa dikadika go ba botša seo o se hlokago. (Diema 12:25) Gape, nyaka thušo ya moya go bao ba kwešišago Beibele. Tlhahlo yeo ba ka go neago yona go tšwa ka Beibeleng e tla go thuša.—Jakobo 5:14.
O tla hwetša thekgo yeo o e hlokago ge ka mehla o phela le batho bao ba nago le tumelo e tiilego go Modimo le go bota dikholofetšo tša gagwe. Le gona o tla homotšwa kudu ke go thuša bao ba nyakago kgothatšo. Boledišana le bona ka tumelo yeo o nago le yona go Jehofa le dikholofetšo tša gagwe. Dula o swaregile ka go nea ba bangwe thušo yeo ba e hlokago, gomme o se ke wa ipea kgole le bao ba go ratago le bao ba tshwenyegilego ka wena.—Diema 18:1; 1 Bakorinthe 15:58.
Boledišana le mogwera wa kgauswi gomme o mo dumelele go go thuša
Bolela seo o tlogago o se hloka
LEKA GO BONA DILO KA MAHLAKORENG KA MOKA
Le ge o ikwa o imetšwe, dula o tsepamišitše monagano wa gago go Modimo. Ge a be a le melekong, Jobo o itše: “Anke leina la Jehofa le tšwele pele le tumišwa.” (Jobo 1:21, 22) Go swana le Jobo, dira gore leina la Jehofa le thato ya gagwe di tle pele ga mathata a gago. Ge dilo di sa direge kamoo o bego o letetše, o se ke wa ineela. Bota Modimo ka mo go feletšego. “‘Nna ke tseba gabotse menagano yeo ke e naganago ka lena,’ o re’alo Jehofa, ‘e lego menagano ya khutšo, e sego ya bošula, gore ke le nee bokamoso le kholofelo.’”—Jeremia 29:11.
Na ke bota Jehofa ka mo go feletšego gaešita le dilong tše dinyenyane?
Ke na le mabaka afe a go leboga Jehofa letšatši le letšatši ka baka la botho bja gagwe?
Ditho tše hlano tša lapa labo Ronaldo di hwile kotsing ya koloi nywaga e 16 e fetilego. Le ge a sa ikwa a lahlegetšwe, o hweditše khutšo ya ka gare.